
______________________________________________________________________________

На основу члана 138. став 1. Устава Републике Србије („Сл. гласник РС“, бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“, бр. 79/05 и 54/07), у поступку контроле законитости и правилности рада Генералштаба Војске Србије, по притужби мајора А.А., Заштитник грађана 

У Т В Р Ђ У Ј Е

Генералштаб Војске Србије начинио је пропуст у раду, грубо кршећи принципе добре управе, јер по захтеву мајора А.А. за престанак службе са правом на пензију није поступио у складу са одредбама Закона о Војсци Србије, што за последицу има повреду права притужиоца да се о његовим правима и на закону заснованим интересима одлучи доношењем управног акта, чиме је онемогућен у остваривању једног од основних Уставом Републике Србије зајемчених права - права на правно средство против одлуке којом се одлучује о његовом захтеву.

Поред тога, у току поступка пред Заштитником грађана поступљено је на штету притужиоца упућивањем захтева мајору А. А. да се писмено изјасни у вези непосредног обраћања Заштитнику грађана.  

Ради отклањања утврђених недостатака, Заштитник грађана упућује Генералштабу Војске Србије, следеће 

П Р Е П О Р У К Е
Генералштаб Војске Србије ће без одлагања отклонити пропусте у раду и у складу са одредбама Закона о Војци Србије, захтев мајора А. А., проследити старешини надлежном за одлучивање и доношење управног акта по захтеву за престанак службе и тиме мајору А. омогућити остваривање права на правно средство против одлуке којом се одлучује о његовом праву.
Генералштаб Војске Србије ће упутити писано извињење притужиоцу мајору А. А. због непријатности којима је био изложен због обраћања Заштитнику грађана, односно вишемесечног ускраћивања права на правно средство.

Генералштаб Војске Србије обавестиће Заштитника грађана без одлагања, а најкасније у року од 60 дана од дана пријема ове препоруке, о поступању по њој уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.*

* На интернет презентацији Заштитника грађана објављени су утврђење и препоруке Заштитника грађана, без навођења чињеница и околности у поступку контроле, који нису приказани због заштите поверљивих података.  

